Sabak Tutuy

1958 a mihcaan i Bakung Kaluluwan takemu ku luma’ aku. nuayawan u bayu zikuzan u buyu', salungan ku liwliw nu niyazu’ anu makelah ku bayu tusa bataan depah ka batad madil nu pacilal ku bayu atu liken melitmelit sa malikat kanamuhan sa miazih,nika mazeng ku mata, katuud ku labang tayniay midang. lalima calkakaan kami. u kaluk ku sakauzip, nayi’ ku dingki sandeb duut sa, uyzaan u dil nu bulad atu bunac kya maazih ku zazan a taputah misi. sitinghuy sa mahiza u siwacahay ku likat. masatezep ku labi i. siya siya saku suni nu bayu, u canancanan musaungayay a cilakay masunimin mahiza u mudadiway, mahiza u miiyunay tamiyanan a masela’ kubi’. pakuyuc kuni kauzip niyam, adidi ku zazan macebed ku buyu’, makayza i bayu likliknan kami u wawa muculil katukuh i cacudadan. kasienawan nai’ ku kibetulay a zikuc, milmil sa tunu ngided satu, u kuku’ tabuen niyam tu papah nu pahtuh kya cay ka duka ku kuku’. namaluk taluma’ tangesul sa misangizu ku ama aku, azihan ku sazipa’ ni ama ina aku kibetul mapela’tu ku banges nu sazipa’ nu sienaw. u lalud pilangecan mipadang kaku, azihan yadah ku padakaw misabahelbahel i tipustipusan, namuh sakami calakakaan mizakep, tusul han amituduh i'ti't hansa asu sa kanen. anu inai’ ku lami’ sakalahuk tabayu tu ku ama aku mipacing tubuting mikanasaw mituku lalacan sadipi’, caay kanikaw tu lami'. mipahezek tu adidiay a cacudadan kaku sa. masangatu ku zazan nu bakung sidingkitu ku niyazu' sitilibitu, micudad tu kucung kaku, i bakung cacudadan muneng mabi', tulu a mihecaan na mcuda kaku. itawya mabulaw ku luma’ niyam ,tayza i Taypak misakakawaw. laliwhan ku luma’ micakay tu luma ’i Taypak. mahizasa 1962 a mihcaan pahezek tu kucung, tayza tu i Taypak micuda misakakawaw tu kaku. saayaway a nademiadan aku sa tulu a malebut kucacay a bulad, matakah tunu tuseay a nikauzip caay kaasu ku nikanan makudus kaku, azihan u kusimin ku liwliw, makay cuwacuwaay a niyazu’ a tademaw misapangcah ku layak i tamiyanan, saupu satukami mapulung u yincumin mikuli katuuden i tamiyanan u binacadan sa matalaw tu misawacu. balakisatu kaku tusa bataan a mihecaan mikadabu tu kaku, i bakung kudic kaliyawan tatulu ku wawa aku siacawa mikadabu tu min. namisakawa i Tahan a cacudadan tusa a bataan a mihcaan miales tu kaku. ayza pasubana’ kaku tu kamu nu Sakizaya u kalihanawan mahatatusa sanay minanam tu kamu nu mita u sakizaya. manamu limulak a padutus tu lalangawan tu iluciluc nu mita u sakizaya.
kakuniza:Dayas Siku
kakuniza:Sabak Tutuy